google/wiki40b huggingface dataset:
MLB

מייג'ור ליג בייסבול (באנגלית: Major League Baseball) היא הליגה העליונה של משחק כדור הבסיס בארצות הברית וקנדה. ליגה זו מחולקת לשניים - האמריקן ליג (American League) והנשיונל ליג (National League) בכל אחת מהן 15 קבוצות החל מעונת 2013. אלופת המייג'ור ליג הנוכחית, זוכת עונת 2018, היא בוסטון רד סוקס.
כל אחת מהליגות מחולקות לשלושה בתים (Divisions) - הבית המזרחי, הבית המרכזי והבית המערבי. בכל בית חמש קבוצות.
הליגה הסדירה נערכת בכל שנה בין אפריל לספטמבר. במשך ששת החודשים האלו, כל קבוצה מקיימת 162 משחקים, כאשר בסיום העונה הסדירה נערכים משחקי הפלייאוף. לפלייאוף עולות חמש קבוצות מכל ליגה (עשר סה"כ), והן הקבוצות שסיימו ראשונות בכל אחד משלושת מהבתים, ושתי הקבוצות בעלות המאזן הטוב ביותר בליגה שלהן שלא סיימו בראש הבית (ויילד קארד). שתי קבוצות אלה מקיימות ביניהן משחק בודד, והמנצחת ממשיכה בפלייאוף.
בפלייאוף שלושה סיבובים. בסיבוב הראשון תשחק בדרך כלל הקבוצה בעלת המאזן הטוב בליגה נגד הקבוצה שהעפילה כויילד קארד לפלייאוף, והקבוצה עם המאזן השני בטיבו תשחק נגד השלישית. סדרה זו היא בשיטת הטוב מחמישה משחקים כאשר לקבוצה בעלת המאזן הטוב יותר יהיה יתרון ביתיות.
המנצחות עולות לסדרות הגמר של הליגות אשר משוחקות בשיטת הטוב משבעה משחקים כאשר גם כאן ניתן יתרון ביתיות לקבוצה בעלת המאזן הטוב יותר בעונה הסדירה. המנצחות מוכתרות כאלופות הליגות.
אלופת ה-MLB היא המנצחת בסדרת הגמר בין אלופות הליגות, הוורלד סיריס, בה השיטה היא של הטוב משבעה משחקים. עד שנת 2002 יתרון הביתיות בוורלד סיריס התחלף כל שנה בין הליגות. בשנת 2002 הסתיים משחק ה"אול-סטאר" שמתקיים מדי שנה באמצע יולי בתוצאה של 7:7 אחרי 11 אינינגים (משחק סדיר בליגה הוא בן תשעה אינינגים). מכיוון שתיקו הוא תוצאה שאינה מקובלת בבייסבול החליטה הנהלת הליגה בראשות הקומישינר באד זליג כי החל משנת 2003 יתרון הביתיות בסדרת הגמר יהיה של הקבוצה מהליגה שתנצח במשחק ה"אול-סטאר".
אופנה במדינות המערב בעשור הראשון של המאה ה-21

האופנה במדינות המערב בעשור הראשון של המאה ה-21 שאבה השראה רבה מאופנות שנות ה-50, ה-60, ה-70 וה-80 של המאה ה-20.
באמצע העשור אופנות הרטרו זכו לפופולריות רבה בעולם המערבי בהשראת סצנת האינדי-פופ הבריטית, להקות הגארג' רוק, ותרבות המוד של שנות ה-60.
בסוף העשור אופנות של שנות ה-50 ושנות ה-80 הפכו פופולריות. פריטים פופולרים כללו בין היתר מעילי לטרמן, מעילי עור שחורים, חולצות הוואי, ובגדים בצבעי ניאון.
כמה מדוגמניות האופנה המובילות בעשור הראשון של המאה ה-21 כללו בין היתר את ג'יזל בונדשן, כרמן קאס, אדריאנה לימה, היידי קלום, נעמי קמפבל, טיירה בנקס, קרולינה קורקובה, מירנדה קר, כריסטי טרלינגטון, לינדה אוונג'ליסטה, מריסה מילר, ג'מה וורד, נטליה וודיאנובה, דריה ורבובי, לארה סטון, ולילי קול.

אופנת הפאנק פופ

אופנת הפאנק פופ, אשר מאופיינת בלבישת ג'ינסים רחבים יתר המידה, רצועת על הידיים, שיער "קוצים", כובעי "נהגי משאיות", משקפי טייסים הייתה פופולרית מאוד בקרב צעירים בעולם המערבי בתחילת העשור בעקבות ההצלחה של להקות כמו בלינק 182, ו-Sum 41.

אופנת ההיפ הופ

פריטי הלבוש הפופולריים של אופנת ההיפ הופ במהלך העשור כללו בין היתר מכנסי ג'ינס רחבים, מעילי בייסבול, כובעי נייקי אייר, חליפות התעמלות, מכנסי טרנינג, כובעי פטרייה, משקפי טייסים, כובעי נהגי משאית או כובעי בייסבול.

קעקועים ופירסינג

במהלך העשור הקעקועים והפירסינג שהפכו פופולריים במיוחד עוד בשנות התשעים המשיכו להיות פופולריים במיוחד הן בקרב נשים והן בקרב גברים. קעקועים פופולריים במיוחד במשך העשור בעולם המערבי כללו קעקועי "Tramp stamp" בגב התחתון, וכמו גם קעקועים של מילים בסנסקריט, הינדית, סינית, או קאנגי.
בתחילת העשור פירסינג הטבור היה פופולרי במיוחד כמו גם פירסינג בלשון. פירסינג וקעקועים היו בשיא הפופולריות שלהם באמצע העשור אך נותרו פופולריים במיוחד בקרב צעירים גם בעשור הבא.

נעליים

קבקבי הפלסטיק הצבעוניים קרוקס זכו לפופולריות רבה במיוחד בעולם המערבי באמצע העשור.

משקפיים

משקפיים בעלי מסגרת עבה בסגנון של שנות ה-60 (כגון באדי הולי) הפכו פופולריים בעולם המערבי.

צמידי ג'ל

צמידי ג'ל  זכו לפופולריות רבה במיוחד בעולם המערבי באמצע העשור.

תסרוקות בעשור הראשון של המאה ה-21

תספורת פופולרית במהלך העשור בקרב נערים הייתה שיער "קוצים" מחומצן בהשפעת להקות בנים ולהקות פאנק-פופ.
באמצע העשור שיער ארוך יותר הפך פופולרי בקרב נערים רבים בעולם המערבי, כולל תסרוקת ה"Wings" אשר הושפעה מתרבות המוד של שנות ה-60 וכוכבי אינדי בריטים מצליחים. התסרוקת הפכה פופולרית בסוף העשור בקרב צעירים רבים בעולם המערבי בעיקר משום שלזמר הפופ ג'סטין ביבר הייתה את התסרוקת.

גלריית תמונות

תמונות שמציגות מגמות בולטות באופנה במהלך העשור
גנאסינגבה אייאדמה

ביוגרפיה

אייאדמה נולד למשפחת איכרים ענייה משבט הקבייה , אחד הגדולים מבין 37 השבטים בטוגו. שם ילדותו היה אטיין (הוא שינה את שמו פעמיים, מאוחר יותר). בנעוריו עסק באגרוף. בזמן שטוגו הייתה קולוניה של צרפת, הוא שירת בלגיון הזרים הצרפתי והשתתף במספר מלחמות קולוניאליות בשורות צרפת, בהן מלחמת העצמאות של אלג'יריה ומלחמת הודו-סין הראשונה.
ב-13 בינואר 1963 השתתף בהפיכה צבאית בטוגו, במהלכה נרצח הנשיא סילבנוס אולימפיו ליד בניין השגרירות האמריקאית בלומה. אולימפיו נלחם נגד הצרפתים על עצמאותה של טוגו, ונחשב עצמאי וסורר מדי לטעמה של צרפת, שעודדה את מנהיגי ההפיכה. רציחתו הייתה הראשונה בשרשרת רציחות שהתרחשו במדינה. בתקופה זו שינה את שמו לאייאדמה, שם שמשמעותו "אומץ" בשפת הקבייה.
על פי עדויות רבות, אייאדמה רצח בעצמו את אולימפיו. על פי העדויות, אולימפיו נתפס על ידי קבוצת חיילים, ואייאדמה ציווה על אחד החיילים להרוג אותו. כשזה ירה לרגלי הנשיא, תפס אייאדמה את נשקו של החייל וירה שלוש פעמים בטווח קצר באולימפיו. אז חזר ודקר את הנשיא שפרפר למוות על הארץ. "כך עשיתי גם באלג'יריה, כדי לוודא שהקורבנות שלי מתים", אמר.
לאחר הפיכת 1963 מונה ניקולא גרוניצקי לנשיא החדש של טוגו. בשנת 1967 אייאדמה הוביל הפיכה צבאית נוספת נגד גרוניצקי, שבה הוא גורש לפריז. ב-14 באפריל 1967 הכריז על עצמו כנשיא ושר הביטחון, והחזיק בתפקידים אלה במשך 38 שנה, עד מותו ב-2005. הוא היה השליט הוותיק ביותר באפריקה. במהלך שנות שלטונו, אייאדמה שמר על יחסים הדוקים עם צרפת ופעל בשירותה.
אייאדמה היה עריץ. על פי דו"חות של אמנסטי אינטרנשיונל וארגוני זכויות אדם נוספים, בשנות שלטונו התבצעו בטוגו הפרות רבות של זכויות האדם, בהן עינויים, השפעה של הרשות המבצעת על הרשות השופטת, צפיפות רבה בבתי כלא וזיופי בחירות.
אזרחי טוגו ניסו מספר פעמים להתקומם נגד שלטונו של אייאדמה, ללא הצלחה. כמו כן הוא ניצל ממספר ניסיונות התנקשות.
בשנת 1974 הוא ניצל מתאונת מטוס  ועקב כך שינה את שם משפחתו לגנאסינגבה, שם שמשעותו "נס" בשפת הקבייה.
בשנת 1985 נערך ניסיון הפיכה במדינה, אך אייאדמה הזעיק את כוחות צבא צרפת, שסייעו לו לדכא את המהומות. כוחות צבא צרפת מוצבים עד היום דרך קבע בלומה, בירת טוגו.
במהלך שנות שלטונו נערכו מספר מערכות בחירות, בהן לא התמודד נגדו כל מתחרה, ובכולן הוא נבחר לכאורה לנשיאות. בשנים 1993 ו-1998 נערכו בחירות שהיו לכאורה דמוקרטיות, אבל במהלכן נרצחו מאות ממתנגדי הנשיא. לפי דו"חות אמנסטי, חייליו של אייאדמה היו אחראים לרציחות אלה. במערכת הבחירות לנשיאות ב-1998, ספירת הקולות הופסקה באמצע ואייאדמה הוכרז כמנצח.
בשנת 2003 הבטיח אייאדמה לפרוש מהשלטון, אך לאחר מכן חזר בו ולדבריו החליט "להמשיך להקריב את עצמו". החוקה של טוגו שונתה כדי לאפשר לו להיבחר שוב.
בשנים האחרונות לחייו חלה התדרדרות במצבו הבריאותי של אייאדמה, והוא ביקר מספר פעמים בישראל לצורך קבלת טיפולים רפואיים בהרצליה מדיקל סנטר. בשנת 2005 לקה בהתקף לב ומת בעיירת מולדתו פיה. בנו פאורה גנאסינגבה נבחר למלא את מקומו.
אלון דוידי

ביוגרפיה

דוידי נולד וגדל בבאר שבע בשכונה ד'. למד בישיבת בני עקיבא אהל שלמה בעיר ובישיבת ההסדר קרני שומרון ושירת כקצין ביחידה מובחרת בצה"ל. בשנת 1996 הצטרף לגרעין התורני בשדרות. הוא היה מנכ"ל הגרעין התורני בשדרות, מנהל ישיבת ההסדר בשדרות, סמנכ"ל תנועת מבראשית ויועץ לשר הבינוי והשיכון. דוידי היה מהפעילים הבולטים במחאת תושבי שדרות נגד ירי הקסאמים המתמשך מרצועת עזה על עירם החל משנות ה-2000 ובמסגרת זו הקים את המטה לביטחון שדרות.
דוידי זכה בפרס ירושלים. היה מועמד במקום שישי ברשימת האיחוד הלאומי בבחירות לכנסת השמונה עשרה.
בשנת 2008 התמודד לראשות העיר מול דוד בוסקילה ואחלמה פרץ (אשת עמיר פרץ). הוא לא זכה בבחירות לראשות העיר, אך נבחר למועצת העיר.
בבחירות לרשויות המקומיות, שנערכו באוקטובר 2013, התמודד על ראשות עיריית שדרות מטעם "הליכוד", "העבודה" ו"הבית היהודי", ונבחר לראשות העירייה.
ביולי 2014 נורו רקטות מרצועת עזה אל שדרות וגרמו לנזק. ירי זה, לשדרות וליתר יישובי עוטף עזה, הוביל ליציאת צה"ל למבצע צוק איתן, ביולי-אוגוסט 2014, שבמהלכו נורו רקטות רבות לעבר העיר. חלק מהן יורטו על ידי כיפת ברזל, אך אחדות מהן פגעו בעיר וגרמו לפצועים ולנזק. במהלך המבצע, בעקבות חידוש הירי לאחר הפסקת האש, יצא דוידי בהתקפה חריפה על שר הביטחון, משה יעלון. לאחר תום המבצע התנצל דוידי בפני יעלון על דבריו.
בבחירות לרשויות המקומיות שנערכו באוקטובר 2018 התמודד דוידי שוב על ראשות העירייה, וניצח בפער גדול את יריבו, עורך הדין אמיר פינטו.
רנאן

גאוגרפיה ודמוגרפיה

רנאן מוכר כרשות מקומית ויש לו רצף של שטח בנוי עם העיר לוזאן מחד ועם פרוורים אחרים שלה, המוכרים אף הם כרשויות מקומיות, משאר הכיוונים. רנאן משתייך למחוז "הלוזאנאים המערביים", שבקנטון וו ומנהלת המחוז יושבת בו. רנאן הוא היישוב המאוכלס ביותר באותו מחוז - מתוך כ-72,000 תושבי שמונה הרשויות המקומיות שבמחוז, כ-20,500 הם תושבי רנאן. 
גודלו של השטח המוניציפלי של רנאן הוא כשלושה קילומטרים מרובעים, ובניגוד לפרוורים הסמוכים לו, המקצים שטחים רבים יחסית ליערות ולשדות חקלאיים, כ-95% משטחו הוא שטח בנוי. בניגוד לפרוורים השכנים, יש ברנאן גם מעט מאוד קוטג'ים והרבה בתים משותפים. מחיר הדיור בו זול יחסית לרשויות המקומיות השכנות, אם כי הוא עדיין יקר. אחת הסיבות ליוקר הדיור היא מיעוט התחלות הבנייה באזור. סיבה נוספת היא השימוש המקובל בקונסיירז', בבתים משותפים בשווייץ. מעבר לזאת, רבות מהדירות בפרוור הן דירות בשכירות - בשווייץ, קניית דירה מותרת רק לאזרחי שווייץ.
רנאן הוא היישוב המחזיק את השיא השווייצרי באחוז התושבים, שלא נולדו בתוך שווייץ.

תחבורה

לרכבת של חברת הרכבות הפדרלית השווייצרית יש תחנה מרווחת  ברנאן, עם מרווח תמרון לרכבות ואפשרות חניה לרכבות. אולם רק רכבות בין-עירוניות, שאינן רכבות אקספרס, עוצרות בה. תושבי הפרוור שרוצים לנסוע למרחקים ארוכים במיוחד מגיעים בתחבורה הציבורית המקומית אל תחנת הרכבת של לוזאן. קו M1 של הרכבת הקלה של לוזאן דרך רנאן ואל הפרוור מגיעה גם מערכת האוטובוסים המקומית של לוזאן, כולל קו אוטובוס מפרקי-חשמלי.

היסטוריה

שם המקום בו נמצא כיום היישוב, מוזכר בספרות כבר במאה התשיעית. אולם היישוב עצמו התפתח מכפר קטן לעיר, רק יותר מאוחר - בסוף המאה ה-19 ובתחילת המאה ה-20. העיר התפתחה סביב תחנת הרכבת של רנאן - תחנה שהייתה נחוצה לתמרון הרכבות בין איוורדון-לה-בן ובין מורז'.  
ב-11 או ב-12 ביוני 1940 הופצצה בטעות תחתנת הרכבת של רנאן בידי חיל האוויר הבריטי. באותו לילה הופצצה בטעות גם העיר ז'נבה, במסגרת שגיאת ניווט של הטייסים, באותה המשימה. ברנאן נהרגו שני אנשים והיו מספר פצועים. ממשלת בריטניה התנצלה ושילמה פיצויים על התקרית.
במחצית הראשונה של המאה העשרים היו ברנאן מפעלים גדולים.
צד שרת

בתקשורת נתונים, צד שרת (באנגלית: server-side) הוא מונח המתייחס לפעולות המבוצעות על ידי השרת במערכת שרת–לקוח.
לרוב, שרת היא תוכנת מחשב, כדוגמת שרת HTTP, אשר רצה על גבי מכונת שרת מרוחקת, ונגישה מהמחשב או תחנת העבודה המקומית של המשתמש. יש פעולות המבוצעות בצד השרת מכיוון שהן דורשות גישה לנתונים או לפונקציונליות שאינה זמינה בצד הלקוח, או מכיוון שפעולות אלה דורשות התנהגות מסוימת שאינה בטוחה כאשר היא מבוצעת בצד הלקוח.
פעולות צד-שרת כוללות גם עיבוד ואחסון נתונים המגיעים מצד הלקוח לשרת. דוגמה לעיבוד המתבצע בצד השרת היא יצירה ועדכון של בסיס הנתונים MySQL.

הסבר

בימי האינטרנט המוקדמים, תכנות צד שרת בוצע כמעט אך ורק על ידי שילוב של תוכנית ב-C, סקריפט ב-Perl וסקריפט shell באמצעות Common Gateway Interface. מערכת ההפעלה הייתה מריצה את הסקריפטים הללו והתוצאות היו מתקבלות משרת האינטרנט. 
אתרים דינמיים משתמשים לפעמים ביישומי שרתי אינטרנט מותאמים, כמו ספריית "Base HTTP Server" של פייתון. במהלך עיצוב תוכנה הכולל שימוש בטכניקות תכנות דינמי מבוסס אינטרנט, כמו ASP או PHP, למפתח חייבת להיות הבנה עמוקה של ההפרדה הלוגית, הזמנית והפיזית בין הלקוח לשרת. כאשר המשתמש מבצע פעולה שצריכה להגיע לשרת ולהתבצע בו, למשל, מפתח ב-ASP חייב לגרום לדפדפן בצד הלקוח באופן מפורש ליצור בקשה לשרת. יצירת קשרים כאלו בין הלקוח לשרת מגדילה את זמן הפיתוח ועלולה לגרום לקוד לא קריא.
תוכנת צד שרת פועלת על השרת בלבד. אין כל פעולה של התוכנה על מחשב הלקוח. כאשר לקוח מבקש לקבל עמוד הכולל בתוכו תכנות צד שרת, השרת מריץ תחילה את התוכנה, ורק לבסוף מחזיר את עמוד ה-HTML ללקוח. למשל, עמוד ASP לא מעובד על ידי הדפדפן; שרת ASP מעבד אותו ומחזיר ללקוח עמוד HTML.

היסטוריה

חברת נטסקייפ הציגו מימוש javaScript עבור תכנות צד שרת עם שרת הנטסקייפ, לראשונה בדצמבר 1994 (מיד לאחר הצגת המימוש של javaScript עבור דפדפנים).
Fred DuFresne השתמש בתכנות צד שרת בתחילת 1995 במהלך פיתוח אתר האינטרנט הראשון לערוץ הטלוויזיה מבוסטון, מסצ'וסטס WCVB. הטכנולוגיה מתוארת בפטנט האמריקאי 5835712. הפטנט הוגש ב-1998 ונמצא כיום בבעלות Open Invention Network - OIN. ב-2010 OIN קרא ל Fred DuFresne "ממציא נכבד" על עבודתו בנושא תכנות צד שרת.
כיום, מגוון שירותים משתמשים בתכנות צד שרת על מנת לשלוח תשובות ללקוחות, אם שירות בתשלום או בחינם. למשל, אתר האינטרנט wolframAlpha, מנוע ידע חישובי, אשר מחשב את התוצאות מחוץ למחשב הלקוח, ומחזיר לו רק את התוצאה הסופית. שירות נפוץ יותר הוא מנוע החיפוש של גוגל, אשר מחפש מיליוני תוצאות אשר קשורות למילת המפתח שהמשתמש הזין במנוע, ומחזיר רשימה ממויינת של קישורים ללקוח. יישום Siri של אפל משתמש גם כן בתכנות צד שרת. השרת מקבל קלט, מחשב תוצאה, ומחזיר אותה למשתמש.
ג'ו וג'ייק

קריירה

במהלך צילומי העונה הרביעית של תוכנית המציאות "The Voice UK" בשנת 2015 הכירו וולפורד ושייקשפט. בשלב המבחן העיוור ביצע ג'ייק את שירו של אד שירן, "Thinking Out Loud" וצורף לנבחרת של המנטורית ריטה אורה; במקביל ביצע ג'ו את שירה של אלי גולדינג, "Lights" וצורף לנבחרת של will.i.am. בשלבי הדו-קרב ניצחו ג'ו וג'ייק ועברו לשלבי ה"נוק אאוט", אולם ג'ייק הודח בשלב זה וג'ו המשיך עד שהודח בשבוע השני. 
תאגיד השידור הבריטי (BBC) בחר בג'ו וג'ייק להשתתף בגמר הלאומי "Eurovision: You Decide", המחליף את הבחירה הפנימית שהייתה מקובלת בשנים (2011–2015), לבחירת האמן שייצג את הממלכה המאוחדת באירוויזיון בשנת 2016, בה נבחר הזוכה, מבין שישה אומנים נוספים. ההצבעה התבססה על החלטת שופטים והצבעת קהל שהתאפשרה טלפונית ואינטרנטית. בגמר הלאומי שהתקיים ב-26 בפברואר זכו ונבחרו לייצג את מדינתם בתחרות האירוויזיון בשירם "You're not alone".
לארי דייוויד

ביוגרפיה

לורנס ג'ין דייוויד נולד בשכונת שיפסהד ביי , בברוקלין, ניו יורק שבארצות הברית למשפחה יהודית. בנה של רוז (נולדה בשם רגינה ברנדס) ומורטימור ג'וליוס "מורטי" דייוויד, שהיה יצרן בגדי גברים. משפחת אביו הגיעה לארצות הברית מגרמניה במאה ה-19, בעוד אמו נולדה בטרנופול שבאימפריה האוסטרו-הונגרית (כיום באוקראינה). הוא למד בבית הספר התיכון של שיפסד ביי , ולאחר מכן באוניברסיטת מרילנד, קולג' פארק , וסיים עם תואר ראשון בהיסטוריה. אחרי הקולג', הוא התגייס לשירות המילואים של צבא ארצות הברית .

"סיינפלד"

עבור זכויות השידור לסדרת קומדיית המצבים "סיינפלד" קיבל לארי דייוויד סכום חסר תקדים של 200 מיליון דולר.
דמותו של ג'ורג' קוסטנזה ב"סיינפלד" מבוססת על אישיותו של לארי דייוויד.
ב"סיינפלד" לארי דייוויד גילם דמויות משנה רבות, ביניהן את קולו של ג'ורג' סטיינברנר שגילם את הבוס של ג'ורג' קוסטנזה, מוכר עיתונים, פעיל גרינפיס, עורך דינו של פרנק קוסטנזה ועוד.

לאחר "סיינפלד"

במשך השנים דייוויד נענה להזמנות לגלם את עצמו במספר סדרות: "הפמליה", "האנה מונטנה", "הליגה", ועוד.
הוא גילם מספר תפקידים קטנים בסרטיו של וודי אלן, כמו בסרט סיפורי ניו יורק (1989) שהובילו בשנת 2009 להשתתפותו כדמות ראשית בסרט "מה שעובד" לצד אוון רייצ'ל ווד.
ב-2015 יצר והופיע בתיאטרון עם ההצגה "Fish In The Dark".
ב-2015 וב-2016 הופיע בתפקיד אורח קבוע ב"סאטרדיי נייט לייב" בה חיקה את המועמד לנשיאות ברני סנדרס, והוא אף הנחה תוכנית אחת ב-2016.

חיים אישיים

בשנים 1993–2007 היה נשוי לאקטיביסטית איכות הסביבה האמריקאית-יהודייה לורי לנארד , מפיקה שהפיקה בין היתר את הסרט "ענבים חמוצים" אותו כתב וביים דייוויד. לזוג נולדו שתי בנות והם התגוררו באזור לוס אנג'לס.
דייוויד מגדיר עצמו כאתאיסט.
אצנית

מינים

המינים השונים של סוג האצנית כולם קטנים יחסית, ולכולן משותפת ההליכה המהירה והתזזיתית. בין המינים ניתן למנות:

אצנית ארוכת מחוש

האצנית ארוכת המחוש (שם מדעי: Paratrechina longicornis) הוא המין הנפוץ והמפורסם ביותר של האצנית. המין נפוץ ברחבי העולם, כי אנשים מפיצים אותו בטעות ללא ידיעתם. הוא נפוץ כמזיק בבתים של אנשים.
האצנית ארוכת המחוש מתרבה בצורה מיוחדת- במקום שהולד יצא כשילוב של אביו ואימו, מולידה המלכה נקבות שהן שיבוטים של עצמה, וזכרים שהם שיבוטים של הזכר שאיתו היא הזדווגה. תופעה זו, המכונה "שיבוט כפול", מאפשרת הרבעה פנימית של האצנית ארוכת המחוש, וכך היא הקלה על התפשטותה של האצנית ארוכת המחוש.
אורכה של האצנית ארוכת המחוש הוא עד שלושה מילימטרים, וצבעה שחור. רגליה ומחושיה ארוכים יחסית לגופה (ראו בתמונה). בישראל היא נפוצה במישור החוף ובדרום הארץ.

אצנית צהובה

האצנית הצהובה (שם מדעי: paratrechina jaegerskjoeldi) נפוצה בכל ישראל, ובארצות רבות נוספות. אורך גופה הוא כ-2.5 מילימטר. ראשה ובטנה חומים, וחזה ורגליה צהובות. היא פעילה בעונות החמות של השנה. בתור מזיקה במשכנות האדם היא חיה מתחת למרצפות, לרוב במטבח ובחדר האמבטיה, שם היא ניזונה מזחלים של יתושעשיים.
סטאף

סטאף שייך לאומנויות הלהטוטנות. הסטאף הוא מקל באורכים שונים שמסובבים אותו בעזרת הידיים, ולעיתים משתמשים בשני מקלות בו זמנית (מקל אחד בכל יד). ניתן להשתמש בכל דבר כסטאף, החל ממקל של מטאטא וכלה במקלות מיוחדים שעשויים מחומרים קלים אך עמידים. ישנם גם, מקלות שניתן להבעיר באש.
חיץ הנקביים

חֵיץ הַנְּקָבַיִם (בלעז פרינאום, TA:Perineum - מיוונית: περίνεος‏) הוא חלקו התחתון של הגו, בין הירכיים. חיץ הנקביים ממוקם בהמשך למוצא האגן ונמצאים בו החלקים הסופיים של מעברים של מערכת העיכול, של מערכת השתן ושל מערכת המין וכן איברי המין החיצוניים. חיץ הנקביים מרכזי לשלושה תחומים ברפואה, אורולוגיה, גינקולוגיה ופרוקטולוגיה.

אנטומיה

צורתו הכללית של חיץ הנקביים היא כשל מעוין, התחום על ידי הקודקודים הבאים: מאחה עצמות החיק (מאחה הערווה, Symphysis pubica) - קודקודו הקדמי, ענפי עצם החיק התחתונים (Ramus inferior ossis pubis) - שתי צלעותיו הקדמיות, גבששות השת (Tuber ischiadicum) - קודקודיו בצדדים, רצועות העצה והגבשוש (Ligamentum sacrotuberale, ראו מפרק העצה והכסל) - צלעותיו האחוריות ועצם העוקץ - הקודקוד האחורי.
קו דמיוני בין גבששות השת חוצה את חיץ הנקביים לשני משולשים. המשולש הקדמי הוא תחום איברי המין והשתן (Regio urogenitalis) והמשולש האחורי מכונה תחום הטבעת (Regio analis).
הגבול העליון של חיץ הנקביים הוא רצפת האגן המורכבת משרירים ומרקמות חיבור (מחתלת) הסוגרים את מוצא האגן. חלקה הקדמי של רצפת האגן כונה בעבר חיץ איברי המין והשתן (diaphragma urogenitale) ותואר כמורכב מסיבי שריר הנעים לרוחב קשת החיק ומסביב לשופכה. חלקה האחורי של רצפת האגן, חיץ האגן (diaphragma pelvis), מורכב משני זוגות שרירים, של השריר מרים פי הטבעת (Musculus levator ani) ושל שריר העוקץ והשת (Musculus ischiococcygeus; Musculus coccygeus). ברצפת האגן פתחים לשופכה, לנרתיק ולתעלה האנאלית.

תחום איברי המין והשתן

בגברים נמצאים בתחום איברי המין והשתן הפין ושק האשכים. דרך חיץ הנקביים עובר חלק קצר מהשופכה, שופכת החיץ (Pars intermedia uretrae; Pars membranacea urethrae) המתחברת לחלק הספוגי (Pars spongiosa) של השופכה הנמשך עד לפי השופכה בקצה הפין. בחיץ הנקביים נמצאים גם מספר שרירים שטחיים. התכווצות שרירים אלו מסייעת לריקון הפין משתן או מנוזל זרע וכן לחסימת ורידי הפין כחלק מהמנגנון המאפשר זקפה.
בנשים קיים בחיץ הנקביים פתח נוסף, פתח הנרתיק, המוביל אל הנרתיק, והשופכה עוברת דרך החלק הקדמי של הנרתיק. שמם הכולל של איברי המין החיצוניים של האישה הוא פות.

תחום הטבעת

תחום הטבעת כולל את התעלה האנאלית ופי הטבעת בפתחה החיצוני. משני צידיה של התעלה האנאלית נמצאים שני חללים בשם גומץ השת והחלחולת (Fossa ischioanalis).
לגומץ השת והחלחולת צורת טריז הרחב בחלקו התחתון וצר בחלקו העליון. הגומץ מכיל רקמת חיבור רפה, בעיקר רקמת שומן שבתוכה עוברים סיבים חזקים. הסיבים מייצבים את התעלה האנאלית במקומה אך סך התכולה של הגומץ יכולה לנוע לצדדים כדי לאפשר לתעלה האנאלית להתרחב בזמן מעבר צואה.
בחלקו הצידי של גומץ השת והחלחולת עוברת תעלת הערווה (Canalis pudendalis). דרך התעלה עוברים כלי הדם הפנימיים של הערווה ועצב הערווה המעצבב את רובו של חיץ הנקביים מבחינה תחושתית ותנועתית.
צינור השקיה

צינור השקיה הוא צינור המשמש להשקיה, שניתן לשינוע מאתר לאתר. מצדו האחד הוא מחובר למקור מים, כגון ברז, ומצדו האחר פתוח ומזרים את הנוזלים אל מרחב מוגדר. צינור השקיה נמצא ברוב הגינות ומרחבי הנוי. מיוצר מחומרים פלסטים, וגם בתוספת חוטי מתכת, לנוחות המשתמשים.
88FM

היסטוריה

התחנה הוקמה באוגוסט 1995 ופעלה כמעט 22 שנה עד לסגירתה ב-14 במאי 2017, היום בו תמו שידורי קול ישראל. ב-15 במאי 2017 החלה לפעול במקומה תחנת הרדיו החדשה כאן 88.
בראשית דרכה נקראה "קול הדרך" ושידרה מוזיקת ג'אז ודיווחי תנועה לנהגים. בהמשך שונה שמה ל"קול הדרך לעסקים", והיא שידרה מוזיקה לצד חדשות כלכלה ועסקים. בשנת 2001 החליפה התחנה את שמה ל-"88FM" ותחת שם זה פעלה עד לסגירתה. בין השדרנים שעבדו בתחנה היו הבמאי מיכה לבינסון, הזמר מאיר בנאי והפזמונאי אהוד מנור ששידר בתחנה עד יומו האחרון.
יואב גינאי הקים וניהל את התחנה מראשית דרכה. בינואר 2007 החליפה נגה גת את גינאי כמנהלת התחנה בפועל וטל השילוני, שהייתה עורכת המוזיקה הראשית, מונתה בנוסף כמנהלת התוכניות של התחנה. באוקטובר 2008 מונה יובל גנור למנהל החדש של התחנה, שהשיק לוח שידורים חדש, שנועד לדבריו להפוך את התחנה לקומוניקטיבית יותר. במסגרת הלוח החדש תוכניות הג'אז היומיות הועברו לשעה מאוחרת יותר (20:00 במקום 19:00). בין השאר שובץ בועז כהן להגשת תוכנית הבוקר "רוקר טוב", משה מורד לתוכנית אחר הצהריים "דרייב טיים" ו"ערב עירוני" בהגשת גדי ליבנה, המשחזרת את רוח התוכנית "עשן בעינייך" ששידר ליבנה בגלי צה"ל.
פעם בשבוע התארח אמן להופעה חיה באולפן בתוכנית "ג'אם 88" (בכל יום רביעי ב-22:00) והתחנה הקצתה גם משבצות שידור לתוכניות אישיות של יוצרים וזמרים (בין היתר שידרו בתחנה עברי לידר, נינט טייב, ערן צור, מאור כהן, שלמה גרוניך, שלמה יידוב, דנה ברגר, ועוד.)
בדצמבר 2011 מונה משה מורד למנהל התחנה, במקומו של יובל גנור.
התחנה שידרה מוזיקה במגוון סגנונות: רוק, פופ, רוק מתקדם (פרוגרסיב), מוזיקת עולם, מוזיקה אלקטרונית, מוזיקה לטינית, ג'אז, בלוז ופאנק (Funk); שירים עבריים חדשים לצד מוזיקה לועזית.
בין השמות הבולטים ששידרו בתחנה: בועז כהן, משה מורד, רוני ידידיה, יהודית בן-יעקב, בן רד (ששידר בתוכנית נותן ברוק), גליה גלעדי, גלית גורא-עיני, גדי ליבנה, רוני ורטהיימר, גל אפלרויט דורי בן זאב, אלי לפיד ונועם גיל-אור, מודי זנדברג, קובי מנורה, ירון חי-מנשה, מיכל אסולין, יואב יפת, ענת הראל וטל השילוני.
התנודות והשינויים הרבים בתחנה בשנים האחרונות גרמו לפעילויות מחאה שונות של מאזיניה ושל מוזיקאים ישראלים רבים ולהקמת קהילת מאזינים בשם "משמר 88". סכנת סגירה אף ריחפה מספר פעמים מעל התחנה, למרות רווחיותה ביחס לשאר תחנות הרדיו של קול ישראל. לאחר סגירת 88FM ותחילת פעילותה של כאן 88 תחת התאגיד החלו פעולות מחאה כנגד השינויים שחלו בתחנה החדשה, ובראשם אובדן חופש העריכה של מרבית המגישים, ביטול תוכניות שונות (כדוגמת "מציאות" ו"שומעים חיפושיות") ושינוי שעות הפעילות של תוכניות פופולריות (כגון "נותן ברוק" שהועברה משעות הצהריים לשעות הלילה המאוחרות).
88FM הייתה תחנת הרדיו האחרונה שבה שידרו במסגרת השידור הציבורי של קול ישראל, ולמעשה, חתמה בפועל את תקופת קול ישראל בהיסטוריה המשודרת של ישראל. תוכנית הרדיו האחרונה ששודרה הייתה "פרוגרסיב וחיות אחרות" שערך והגיש בועז כהן. בתום התוכנית, ב-14 במאי 2017 בחצות, הסתיימו שידורי קול ישראל.